CELEX: 32020R1543
Language: et
Date: 2020-10-21 00:00:00
Title: Euroopa Parlamendi ja nõukogu määrus (EL) 2020/1543, 21. oktoober 2020, millega muudetakse määrust (EL) nr 514/2014 seoses kulukohustustest vabastamise menetlusega

26.10.2020   
               
               
                  ET
               
               
                  Euroopa Liidu Teataja
               
               
                  L 356/3
               
            
         EUROOPA PARLAMENDI JA NÕUKOGU MÄÄRUS (EL) 2020/1543,
         21. oktoober 2020,
         millega muudetakse määrust (EL) nr 514/2014 seoses kulukohustustest vabastamise menetlusega
         EUROOPA PARLAMENT JA EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 78 lõiget 2, artikli 79 lõikeid 2 ja 4, artikli 82 lõiget 1, artiklit 84 ja artikli 87 lõiget 2,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         toimides seadusandliku tavamenetluse kohaselt (1)
         
         ning arvestades järgmist:
         
                     (1)
                  
                  
                     COVID-19 pandeemia tagajärgedel on olnud liikmesriikidele enneolematu mõju. COVID-19 pandeemia on mõjutanud liikmesriikides rännet, julgeolekut ja piirihaldust, mis omakorda on süvendanud liikmesriikide suurt likviidsuspuudujääki, kuna paljudes sektorites on vaja avaliku sektori investeeringuid järsult ja märkimisväärselt suurendada. See on tekitanud erandliku olukorra, mille lahendamiseks on vaja võtta erimeetmeid.
                  
               
                     (2)
                  
                  
                     Liikmesriikidele tuleb sellele enneolematule kriisile reageerimisel võimaldada täiendavat paindlikkust, laiendades Euroopa Parlamendi ja nõukogu määruses (EL) nr 514/2014 (2) osutatud võimalust kasutada täielikult ära riiklike programmide rakendusperioodi kuni nende programmide lõpetamiseni 31. detsembril 2023. Selleks peaksid kulukohustustest vabastamise ja aastabilansimakse maksetaotluste esitamise tähtajad kokku langema. Aastabilansimakse maksetaotluste esitamise tähtaeg on asjaomasele eelarveaastale järgneva aasta 15. veebruar, mida komisjon võib erandkorras pikendada nimetatud aasta 1. märtsini, samal ajal kui kulukohustustest vabastamiseks algselt kavandatud tähtaeg oli eelarvelise kulukohustuse aastale järgneva teise aasta 31. detsember. Kulukohustustest vabastamise ja aastabilansimakse maksetaotluste esitamise tähtaegade ühtlustamise läbi on komisjonil võimalik võtta kulukohustustest vabastamisel arvesse liikmesriigi poolt 15. veebruaril või kui see on kohane, 1. märtsil esitatud aastabilansimakse maksetaotlust.
                  
               
                     (3)
                  
                  
                     Selleks et liikmesriigid saaksid täielikult ära kasutada 2018. ja 2019. aasta täiendavaid eraldisi, tuleks eelarvelise kulukohustuse täitmise aastat kohandada. Kõnealused täiendavad eraldised lisati Euroopa Liidu üldeelarvesse eelarveaastate 2018 ja 2019 kohta ning seejärel eraldati need riiklikele programmidele.
                  
               
                     (4)
                  
                  
                     Võttes arvesse COVID-19 pandeemia põhjustatud erandlike asjaolude kiireloomulisust, peeti asjakohaseks teha erand Euroopa Liidu lepingule (ELi leping), Euroopa Liidu toimimise lepingule ja Euroopa Aatomienergiaühenduse asutamislepingule lisatud protokolli nr 1 (riikide parlamentide rolli kohta Euroopa Liidus) artiklis 4 osutatud kaheksa nädala pikkusest tähtajast.
                  
               
                     (5)
                  
                  
                     Kuna käesoleva määruse eesmärki – eelkõige Euroopa Parlamendi ja nõukogu määrusega (EL) nr 516/2014 (3) loodud Varjupaiga-, Rände- ja Integratsioonifondi ning määrustega (EL) nr 513/2014 (4) ja (EL) nr 515/2014 (5) loodud Sisejulgeolekufondi maksimaalne kasutamine, et reageerida COVID-19 pandeemiast tingitud enneolematu rahvatervisekriisi otsesele ja kaudsele mõjule – ei suuda liikmesriigid piisavalt saavutada, küll aga saab seda pakutud meetmete ulatuse ja toime tõttu paremini saavutada liidu tasandil, võib liit võtta meetmeid kooskõlas ELi lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärgi saavutamiseks vajalikust kaugemale.
                  
               
                     (6)
                  
                  
                     Määrust (EL) nr 514/2014 tuleks seetõttu vastavalt muuta
                  
               
                     (7)
                  
                  
                     Selleks et tagada liikmesriikide jaoks õiguskindlus kulukohustustest vabastamise tähtaja suhtes, peaks käesolev määrus jõustuma võimalikult kiiresti, järgmisel päeval pärast selle avaldamist Euroopa Liidu Teatajas,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) nr 514/2014 artikli 50 lõige 1 asendatakse järgmisega:
            
               
                  „1.   Riiklike programmide suhtes kohaldatakse kulukohustustest vabastamise menetlust, mille lähtealuseks on see, et eelarvelise kulukohustuse aastale järgneva teise aasta 15. veebruariks või kui komisjon erandkorras pikendab artikli 44 lõike 1 kohaselt maksetaotluse esitamise tähtaega, siis 1. märtsiks vabastatakse kulukohustusega seotud summad, mille puhul ei ole tehtud artiklis 35 osutatud esialgset ja iga-aastast eelmakset ega esitatud artikli 44 lõike 1 kohast maksetaotlust. Kulukohustustest vabastamiseks arvutab komisjon asjaomase summa, liites kõigile perioodi 2015–2020 eelarvelistele kulukohustustele ühe kuuendiku iga-aastastest eelarvelistest kulukohustustest, mis on seotud 2014. aasta kogutoetusega.
                  Riiklikele programmidele 2018. aastaks ette nähtud täiendavatele eraldistele vastavate summade puhul täidetakse eelarveline kulukohustus 2019. aastal. Riiklikele programmidele 2019. aastaks ette nähtud täiendavatele eraldistele vastavate summade puhul täidetakse eelarveline kulukohustus 2020. aastal.“
               
            
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
            Brüssel, 21. oktoober 2020
            
               
                  Euroopa Parlamendi nimel
               
               
                  president
               
               D. M. SASSOLI
            
            
               
                  Nõukogu nimel eesistuja
               
               
                  president
               
               M. ROTH
            
         
         
            (1)  Euroopa Parlamendi 6. oktoobri 2020. aasta seisukoht (Euroopa Liidu Teatajas seni avaldamata) ja nõukogu 13. oktoobri 2020. aasta otsus.
         
            (2)  Euroopa Parlamendi ja nõukogu 16. aprilli 2014. aasta määrus (EL) nr 514/2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted (ELT L 150, 20.5.2014, lk 112).
         
            (3)  Euroopa Parlamendi ja nõukogu 16. aprilli 2014. aasta määrus (EL) nr 516/2014, millega luuakse Varjupaiga-, Rände- ja Integratsioonifond, muudetakse nõukogu otsust 2008/381/EÜ ning tunnistatakse kehtetuks Euroopa Parlamendi ja nõukogu otsused nr 573/2007/EÜ ja nr 575/2007/EÜ ja nõukogu otsus 2007/435/EÜ (ELT L 150, 20.5.2014, lk 168).
         
            (4)  Euroopa Parlamendi ja nõukogu 16. aprilli 2014. aasta määrus (EL) nr 513/2014, millega luuakse Sisejulgeolekufondi osana politseikoostöö, kuritegevuse tõkestamise ja selle vastu võitlemise ning kriisiohje rahastamisvahend ning tunnistatakse kehtetuks nõukogu otsus 2007/125/JHA (ELT L 150, 20.5.2014, lk 93).
         
            (5)  Euroopa Parlamendi ja nõukogu 16. aprilli 2014. aasta määrus (EL) nr 515/2014, millega luuakse Sisejulgeolekufondi osana välispiiride ja viisade rahastamisvahend ning tunnistatakse kehtetuks otsus nr 574/2007/EÜ (ELT L 150, 20.5.2014, lk 143).